อีลอน มัสก์ เตรียมนำบริษัท Tesla ออกจากตลาดหุ้น
“Tesla เป็นบริษัทที่ถูก Short Sell มากที่สุดในประวัติศาสตร์ของตลาดหุ้น” นี่คือคำกล่าวของ อีลอน มัสก์  หลายๆคนอาจมองว่า บริษัทอยู่ในตลาดหุ้นมักจะเป็นสิ่งที่ดีเสมอ แต่สำหรับ อีลอน มัสก์ แล้ว  เขากลับมองต่างออกไป  เรื่องนี้เป็นอย่างไร ลงทุนแมนจะเล่าให้ฟัง
8 ส.ค. 2561

อีลอน มัสก์ เตรียมนำบริษัท Tesla ออกจากตลาดหุ้น / โดย ลงทุนแมน
หลายๆคนอาจมองว่า
บริษัทอยู่ในตลาดหุ้นมักจะเป็นสิ่งที่ดีเสมอ
แต่สำหรับ อีลอน มัสก์ แล้ว
เขากลับมองต่างออกไป
เรื่องนี้เป็นอย่างไร ลงทุนแมนจะเล่าให้ฟัง
เมื่อวานนี้อีลอน มัสก์ CEO ของบริษัทรถที่ใช้พลังงานไฟฟ้า ชื่อดัง Tesla ได้มีการทวีตข้อความว่า
“เขากำลังพิจาราณาถึงการนำบริษัทของตนเองออกจากตลาดหุ้นในราคา 420 ดอลลาร์สหรัฐ”
โดยคาดว่าจะใช้เงินส่วนตัวของเขาและการจัดหาเงินทุนเพิ่มเติมสำหรับกระบวนการนี้
อย่างไรก็ตามมัสก์ยังไม่ได้มีการเรียกประชุมบริษัทเกี่ยวกับเรื่องนี้อย่างเป็นทางการ
หลังจากที่ทวีตข้อความไปได้ไม่นาน
เขาก็ได้อธิบายสาเหตุหลักของการที่ต้องการนำบริษัทออกจากตลาดในครั้งนี้ผ่านบล็อกของบริษัท
ว่าต้องการที่จะให้พนักงานทุกคนโฟกัสกับเรื่องงานมากกว่าที่จะต้องมาสนใจราคาหุ้นที่ปรับตัวอยู่ตลอดเวลา
นอกจากนั้นยังลดปัญหาในเรื่องของการที่จะต้องมาเตรียมการแถลงผลประกอบการในทุกๆไตรมาส
และไม่ต้องเป็นห่วงเรื่องความผันผวนของราคาหุ้นที่เกิดจากการ Short sell ของผู้ที่มองในแง่ลบต่อบริษัท
ทั้งนี้ Tesla เป็นบริษัทที่ถูก Short Sell มากที่สุดในประวัติศาสตร์ของตลาดหุ้น
ซึ่งจากเหตุผลทั้งหมดนี้ทำให้ Tesla ไม่สามารถมีที่วิสัยทัศน์มองไประยะยาว ได้เหมือนอย่าง Space X บริษัทจรวดอวกาศส่วนตัวของมัสก์ที่ไม่ได้อยู่ในตลาดหุ้น
แต่นั้นก็ไม่ได้หมายความว่ามัสก์ต้องการที่จะให้บริษัทอยู่นอกตลาดตลอดไป
ในอนาคตเมื่อ Tesla มีรายได้และกำไรที่มั่นคงมากขึ้นก็อาจจะนำหุ้นกลับเข้ามาขายในตลาดอีกครั้ง
หลังจากข่าวนี้ทำให้หุ้นของ Tesla ที่มีมูลค่า 342 ดอลลาร์สหรัฐไปปิดที่ 380 ดอลลาร์สหรัฐ
ส่งผลให้มูลค่าของบริษัทอยู่ที่ 2.1 ล้านล้านบาท
แต่ราคาหุ้นที่ อีลอน มัสก์ ตั้งใจจะนำบริษัทออกจากตลาดอยู่ที่ 420 ดอลลาร์สหรัฐ
นั่นหมายความว่า Tesla จะออกจากตลาดไปด้วยมูลค่าที่สูงถึงเกือบ 2.4 ล้านล้านบาท และมากกว่าราคาปิดเมื่อวานอยู่ 14%
อีลอน มัสก์ กล่าวต่อว่าเขาไม่ได้ต้องการจะเพิ่มอำนาจการควบคุมบริษัทแต่อย่างใด โดยตอนนี้ อีลอน มัสก์ ถือหุ้น 20% ในบริษัท และหลังการออกจากตลาด ก็จะไม่ได้เปลี่ยนแปลงไปจากสัดส่วนนี้มากนัก
แล้วบริษัท Tesla ใหญ่ขนาดไหนเมื่อเทียบกับผู้ขายเจ้าอื่นๆ?
ถ้ามองเทียบกับบริษัทรถยนต์ในประเทศสหรัฐอเมริกา
General Motors มีมูลค่าบริษัทอยู่ที่ 1.8 ล้านล้านบาท
Ford มีมูลค่าบริษัทอยู่ที่ 1.3 ล้านล้านบาท
แปลว่า ณ ตอนนี้ Tesla เป็นบริษัทรถยนต์ที่ใหญ่สุดในสหรัฐอเมริกาแล้ว
สรุปแล้วการนำบริษัท Tesla ออกจากตลาดหุ้นจะต้องรอการอนุมัติจากการประชุมผู้ถือหุ้นอีกครั้ง
อีลอน มัสก์ กล่าวว่าถ้าทำได้สำเร็จก็จะเป็นโอกาสที่ยิ่งใหญ่สำหรับบริษัท Tesla
เรื่องนี้เป็นประเด็นที่น่าคิดว่า
ในท่ามกลางที่ทุกคนอยากนำบริษัทเข้าตลาดหุ้นเพื่อเพิ่มมูลค่า
แต่บริษัทก็ต้องเจอปัญหากับความผันผวนของราคาหุ้น
ทำให้ส่งผลกระทบต่อทุกคนในบริษัทเอง
การทำผลงานให้ดีแบบระยะสั้น ไตรมาสต่อไตรมาส
ในบางครั้งก็อาจทำให้เสียโฟกัสในระยะยาวของบริษัท
สุดท้ายนี้คงต้องขอจบด้วยประโยคที่เป็นข้อคิดของเรื่องนี้คือ
ในบางสถานที่
คนนอกอยากเข้า แต่คนในก็อยากออก..
----------------------
คนในอยากออก คนนอกอยากเข้า
แต่บางคนอยากซื้อหนังสือลงทุนแมน
สั่งซื้อหนังสือ ลงทุนแมน 5.0 รอบพิเศษ
สั่งซื้อได้ที่ลิงค์นี้ 
----------------------
Reference
-
-
[8898].